A Tanács 3576/92/EGK rendelete

(1992. december 7.)

a Közösség által harmadik országoknak nyújtott preferenciális tarifális intézkedések keretében egyes ásványi termékekre és egyes, a vegyiparban vagy rokon iparban előállított termékekre alkalmazandó "származó termékek"-fogalom meghatározásáról

AZ EURÓPAI KÖZÖSSÉGEK TANÁCSA,

tekintettel az Európai Gazdasági Közösséget létrehozó szerződésre, és különösen annak 113. cikkére,

mivel a "származó termékek"-fogalom meghatározásáról és a harmadik országokból származó behozatal vonatkozásában a Közösség által nyújtott preferenciális intézkedések alkalmazása érdekében folytatott igazgatási együttműködés módszereiről szóló jegyzőkönyvek és mellékletek [1] egyes ásványi termékeket és egyes, a vegyiparban vagy rokon iparban előállított termékeket kizárnak alkalmazási körükből, különösen a "származó termékek"-fogalom meghatározását illetően;

mivel a Közösség tagállamai a preferenciális intézkedések keretében behozott valamennyi ilyen termékre saját nemzeti szabályaiknak megfelelően határozzák meg a "származó termékek" fogalmát;

mivel a belső piac egy belső határok nélküli térséget alkot, amelyen belül biztosított – többek között – az áruk szabad mozgása; mivel ennek megfelelően biztosítani kell a Közösség által a harmadik országoknak nyújtott preferenciális intézkedések keretében az egyes ásványi termékekre és egyes, a vegyiparban vagy rokon iparban előállított termékekre alkalmazandó "származó termékek"-fogalom meghatározásával kapcsolatos rendelkezések egységes végrehajtását;

mivel tekintettel az említett kedvezményes rendelkezések alkalmazására, meg kell határozni az említett termékek származó helyzetét eredményező feltételeket,

ELFOGADTA EZT A RENDELETET:

1. cikk

A Közösség által az Algériából, Ausztriából, Ciprusról, Csehszlovákiából, Egyiptomból, a Feröer-szigetekről, Finnországból, Izlandról, Izraelből, Jordániából, Lengyelországból, Libanonból, Magyarországról, Máltáról, Marokkóból, Norvégiából, Svájcból, Svédországból, Szíriából, Tunéziából és az AKCS-államokból (a továbbiakban: a kedvezményezett országokból és területekről) származó, a mellékletben említett egyes ásványi termékekre és egyes, a vegyiparban vagy rokon iparban előállított termékekre vonatkozóan nyújtott preferenciális intézkedésekre vonatkozó rendelkezések alkalmazásában a következőket kell kedvezményezett országból vagy területről származó termékeknek tekinteni:

a) teljes egészében kedvezményezett országban vagy területen létrejött vagy előállított termékek;

b) kedvezményezett országban vagy területen előállított termékek, amelyek előállítása során az a) pontban meghatározottaknak nem megfelelő termékeket (a továbbiakban: nem származó anyagok) használtak fel, feltéve, hogy az érintett anyagokat a 3. cikk értelmében megfelelő mértékben megmunkálták vagy feldolgozták.

2. cikk

Az 1. cikk a) pontjának alkalmazásában teljes egészében kedvezményezett országban vagy területen létrejött vagy előállított áruk a következők:

a) annak talajából vagy tengerfenekéről kitermelt kőolajtermékek;

b) a felségvizeken kívül a tengerfenékről vagy a tengerfenék alól kitermelt kőolajtermékek, amennyiben a kedvezményezett ország vagy terület a kinyerésre kizárólagos jogokkal rendelkezik ezt a talajt vagy altalajt illetően;

c) a kedvezményezett országban vagy területen kizárólag az a) és b) pontokban meghatározott termékekből előállított kőolajtermékek.

3. cikk

Az 1. cikk b) pontjának alkalmazásában a nem származó anyagokat megfelelő mértékben megmunkáltaknak vagy feldolgozottak kell tekinteni, ha a mellékletben szereplő lista 1. és 2. oszlopában felsorolt előállított termékek megfelelnek a 3. oszlopban meghatározott feltételeknek.

4. cikk

A melléklet 1. oszlopában említett ex 2707, 2713-2715, ex 2901, ex 2902 és ex 3403 HR-kódok alkalmazásában az olyan egyszerű műveletek, mint a tisztítás, ülepítés, sómentesítés, szétválasztás vízzel, szűrés, színezés, megjelölés, meghatározott kéntartalom elérése különböző kéntartalmú termékek keverésével, a felsorolt műveletek vagy hasonló műveletek bármely kombinációja nem eredményez származó terméket.

5. cikk

(1) Amennyiben a "származó termékek"-fogalom meghatározásáról és a Közösség által a kedvezményezett országoknak vagy területeknek nyújtott preferenciális intézkedések alkalmazása érdekében folytatott igazgatási együttműködés módszereiről szóló jegyzőkönyvek és mellékletek rendelkezései még nem alkalmazandók az e rendelet mellékletében említett termékekre, az 1. cikk, valamint e cikk (2) bekezdésének sérelme nélkül ezeket a rendelkezéseket kell értelemszerűen alkalmazni ezekre a termékekre.

(2) Az (1) bekezdés értelmében a mellékletben felsorolt, és a kedvezményezett országon vagy területen kívül eső területeken keresztül csővezetéken szállított termékeket úgy kell tekinteni, mintha azokat valamely exportáló kedvezményezett országból vagy területről közvetlenül a Közösség területére szállították volna.

6. cikk

Ez a rendelet az Európai Közösségek Hivatalos Lapjában való kihirdetését követő hetedik napon lép hatályba.

Ezt a rendeletet 1993. január 1-jétől kell alkalmazni.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1992. december 7-én.

a Tanács részéről

az elnök

D. Hurd

[1] Az EGK-Ausztria megállapodás 3. jegyzőkönyve, HL L 149., 1988.6.15., 5. o.Az EGK-Finnország megállapodás 3. jegyzőkönyve, HL L 149., 1988.6.15., 75. o.Az EGK-Izland megállapodás 3. jegyzőkönyve, HL L 180., 1988.7.9., 5. o.Az EGK-Norvégia megállapodás 3. jegyzőkönyve, HL L 180., 1988.7.9., 75. o.Az EGK-Svédország megállapodás 3. jegyzőkönyve, HL L 216., 1988.8.8., 5. o.Az EGK-Svájc megállapodás 3. jegyzőkönyve, HL L 216., 1988.8.8., 75. o.Az EGK-Feröer-szigetek megállapodás 3. jegyzőkönyve, HL L 371., 1991.12.31., 40. o.Az EGK-Marokkó megállapodás 2. jegyzőkönyve, HL L 264., 1978.9.27., 38. o.Az EGK-Algéria megállapodás 2. jegyzőkönyve, HL L 263., 1978.9.27., 40. o.Az EGK-Tunézia megállapodás 2. jegyzőkönyve, HL L 265., 1978.9.27., 38. o.Az EGK-Egyiptom megállapodás 3. jegyzőkönyve, HL L 266., 1978.9.27., 30. o.Az EGK-Jordánia megállapodás 2. jegyzőkönyve, HL L 268., 1978.9.27., 24. o.Az EGK-Libanon megállapodás 2. jegyzőkönyve, HL L 267., 1978.9.27., 24. o.Az EGK-Szíria megállapodás 2. jegyzőkönyve, HL L 269., 1978.9.27., 22. o.Az EGK-Ciprus megállapodás jegyzőkönyve, HL L 339., 1977.12.28., 19. o.Az EGK-Málta megállapodás jegyzőkönyve, HL L 111., 1976.4.28., 11. o.Az EGK-Izrael megállapodás 3. jegyzőkönyvének módosításáról szóló 2/76 határozat melléklete, HL L 190., 1977.7.29., 3. o.A negyedik AKCS-EGK-egyezmény 1. jegyzőkönyve, HL L 229., 1991.8.17., 134. o.Az EGK-Lengyelország megállapodás 4. jegyzőkönyve, HL L 114., 1992.4.30., 68. o.Az EGK-CSFR megállapodás 4. jegyzőkönyve, HL L 115., 1992.4.30., 83. o.Az EGK-Magyarország megállapodás 4. jegyzőkönyve, HL L 116., 1992.4.30., 155. o.

--------------------------------------------------

MELLÉKLET

HR-kód | Árumegnevezés | Nem származó anyagokon végzett, származó helyzetet megalapozó megmunkálás vagy feldolgozás |

1 | 2 | 3 |

ex 2707 | Kőszénkátrány magas hőfokon történő lepárlásából nyert ásványolajokhoz hasonló olajok, amelyekben az aromás alkotórészek tömege meghaladja a nem aromás alkotórészek tömegét, ha legalább 65 térfogatszázalékuk 250 °C hőmérsékleten desztillál (beleértve a könnyűbenzin és a benzol keverékét is), energetikai vagy fűtőanyag célra. | Finomítási műveletek, illetve egy vagy több meghatározott eljárás az 1. függelékkel összhangban. Egyéb műveletek, amelyekben valamennyi felhasznált anyag a termékétől eltérő vámtarifaszám alá tartozik. Mindazonáltal azonos vámtarifaszám alá tartozó anyagok is felhasználhatók, ha értékük nem haladja meg a termék gyártelepi árának 50 %-át. |

ex 2709 | Bitumenes ásványokból előállított nyersolaj. | Bitumenes ásványok destruktív desztillációja. |

2710-2712 | Kőolajból és bitumenes ásványokból előállított olaj, a nyers kivételével; másutt nem említett olyan készítmény, amely legalább 70 tömegszázalékban kőolajat vagy bitumenes ásványokból előállított olajat tartalmaz, és amelyeknek ez az olaj a lényeges alkotórésze. Földgáz és gáz halmazállapotú más szénhidrogén. Vazelin; paraffinviasz, mikrokristályos kőolajviasz, paraffin-gács, ozokerit, lignitviasz, tőzegviasz, más ásványi viasz és szintézissel vagy más eljárással előállított hasonló termék, színezve is. | Finomítási műveletek, illetve egy vagy több meghatározott eljárás a 2. függelékkel összhangban. Egyéb műveletek, amelyekben valamennyi felhasznált anyag a termékétől eltérő vámtarifaszám alá tartozik. Mindazonáltal azonos vámtarifaszám alá tartozó anyagok is felhasználhatók, ha értékük nem haladja meg a termék gyártelepi árának 50 %-át. |

2713-2715 | Ásványolajkoksz, ásványolaj-bitumen, kőolaj vagy más bitumenes ásványból előállított olaj egyéb maradéka. Természetes bitumen és aszfalt; bitumenes vagy olajpala és kátrányos homok; aszfaltit és aszfaltkő. Természetes aszfaltot vagy természetes bitument, ásványolaj-bitument, ásványi kátrányt vagy ásványi kátrányszurkot tartalmazó bitumenes keverék. | Finomítási műveletek, illetve egy vagy több meghatározott eljárás az 1. függelékkel összhangban. Egyéb műveletek, amelyekben valamennyi felhasznált anyag a termékétől eltérő vámtarifaszám alá tartozik. Mindazonáltal azonos vámtarifaszám alá tartozó anyagok is felhasználhatók, ha értékük nem haladja meg a termék gyártelepi árának 50 %-át. |

ex 2901 | Aciklikus szénhidrogének energetikai vagy tüzelőanyag célra. | Finomítási műveletek, illetve egy vagy több meghatározott eljárás az 1. függelékkel összhangban. Egyéb műveletek, amelyekben valamennyi felhasznált anyag a termékétől eltérő vámtarifaszám alá tartozik. Mindazonáltal azonos vámtarifaszám alá tartozó anyagok is felhasználhatók, ha értékük nem haladja meg a termék gyártelepi árának 50 %-át. |

ex 2902 | Ciklánok és ciklének (az azulén kivételével), benzol, toluol, xilolok, energetikai vagy tüzelőanyag célra. | Finomítási műveletek, illetve egy vagy több meghatározott eljárás az 1. függelékkel összhangban. Egyéb műveletek, amelyekben valamennyi felhasznált anyag a termékétől eltérő vámtarifaszám alá tartozik. Mindazonáltal azonos vámtarifaszám alá tartozó anyagok is felhasználhatók, ha értékük nem haladja meg a termék gyártelepi árának 50 %-át. |

ex 3403 | Kenőanyagok, fő alkotóként 70 tömegszázaléknál kevesebb kőolaj- vagy bitumenes ásványból nyert olajtartalommal. | Finomítási műveletek, illetve egy vagy több meghatározott eljárás az 1. függelékkel összhangban. Egyéb műveletek, amelyekben valamennyi felhasznált anyag a termékétől eltérő vámtarifaszám alá tartozik. Mindazonáltal azonos vámtarifaszám alá tartozó anyagok is felhasználhatók, ha értékük nem haladja meg a termék gyártelepi árának 50 %-át. |

ex 3404 | Műviaszok és elkészített viaszok, fő alkotóként paraffinból, kőolajviaszból, bitumenes ásványból nyert viaszból, paraffin-gácsból vagy pikkelyes nyers paraffinból. | Gyártási műveletek, amelyekben valamennyi felhasznált anyag a termékétől eltérő vámtarifaszám alá tartozik. Mindazonáltal azonos vámtarifaszám alá tartozó anyagok is felhasználhatók, ha értékük nem haladja meg a termék gyártelepi árának 50 %-át. |

ex 3811 | Adalék-készítmények kenőolajokhoz, kőolaj- vagy bitumenes ásványból nyert olajtartalommal. | Gyártási műveletek, amelyekben a 3811 vámtarifaszámba tartozó valamennyi anyag értéke nem haladja meg a termék gyártelepi árának 50 %-át. |

--------------------------------------------------